送張緡子望太常簿
作者：晁補之
朝代：宋

paragraphs: 張侯於我丈人行，十年江湖心鄉往。
平生獨立白雪曲，少時妙譽青雲上。
胡爲四十尚飄蓬，逢衣騎馬鄴城中。
將軍寶帳簪履肅，開府畫筵簫鼓雄。
况復儒宮飽閑暇，堂有叢書竹萧洒。
論文不厭夜經過，起看北斗插黄河。
相逢安得怨寂莫，仲宣樓頭良可樂。
何當奇計出番禺，未應長檄開邛筰。
太常句稽亦不冗，少卿淑問清時重。
俎豆之事則嘗聞，男兒讀書業有用。
歸去天邊道路長，東風春草滿池塘。
美人不來時晼晚，誰與玩此林間芳。